title: Decizia de punere în aplicare (UE) 2019/689 a Comisiei din 16 ianuarie 2019 privind un proiect-pilot de punere în aplicare a anumitor dispoziții privind cooperarea administrativă prevăzută în Directiva 91/477/CEE a Consiliului prin intermediul Sistemului de informare al pieței interne (Text cu relevanță pentru SEE.)

text:
                  3.5.2019

                  RO

                  Jurnalul Oficial al Uniunii Europene

                  L 116/75

         DECIZIA DE PUNERE ÎN APLICARE (UE) 2019/689 A COMISIEI
         din 16 ianuarie 2019
         privind un proiect-pilot de punere în aplicare a anumitor dispoziții privind cooperarea administrativă prevăzută în Directiva 91/477/CEE a Consiliului prin intermediul Sistemului de informare al pieței interne
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2012 al Parlamentului European și al Consiliului din 25 octombrie 2012 privind cooperarea administrativă prin intermediul Sistemului de informare al pieței interne și de abrogare a Deciziei 2008/49/CE a Comisiei („Regulamentul IMI”) (1), în special articolul 4 alineatul (1),
         întrucât:

                     (1)

                     Sistemul de informare al pieței interne (IMI) înființat prin Regulamentul (UE) nr. 1024/2012 este o aplicație software care poate fi accesată prin internet și a fost dezvoltată de Comisie în cooperare cu statele membre, cu scopul de a ajuta statele membre să respecte cerințele privind schimbul de informații prevăzute în actele Uniunii prin instituirea unui mecanism centralizat de comunicare destinat să faciliteze schimbul transfrontalier de informații și asistența reciprocă.

                     (2)

                     Articolul 4 alineatul (1) din Regulamentul (UE) nr. 1024/2012 permite Comisiei să desfășoare proiecte-pilot pentru a evalua eficacitatea IMI în punerea în aplicare a dispozițiilor privind cooperarea administrativă din actele Uniunii care nu figurează în anexa la respectivul regulament.

                     (3)

                     Directiva 91/477/CEE a Consiliului (2) prevede cooperarea administrativă între statele membre în ceea ce privește controalele legate de achiziționarea și deținerea de arme de foc. Articolul 13 din directivă impune Comisiei să stabilească măsuri detaliate pentru schimbul sistematic de anumite informații prin mijloace electronice. Comisia a adoptat Regulamentul delegat (UE) 2019/686 (3) de stabilire a modalităților detaliate pentru schimbul sistematic de informații referitoare la transferul de arme de foc în interiorul Uniunii. IMI ar putea fi un instrument eficace pentru punerea în aplicare a dispozițiilor privind cooperarea administrativă care intră în domeniul de aplicare al regulamentului delegat respectiv. Prin urmare, aceste dispoziții ar trebui să facă obiectul unui proiect-pilot în temeiul articolului 4 din Regulamentul (UE) nr. 1024/2012.

                     (4)

                     IMI ar trebui să ofere funcționalitatea tehnică care să permită autorităților naționale menționate la articolul 13 alineatul (3) din Directiva 91/477/CEE să își îndeplinească toate obligațiile prevăzute la articolele 4, 5 și 6 din Regulamentul delegat (UE) 2019/686.

                     (5)

                     În ceea ce privește informațiile și documentele care conțin date cu caracter personal transmise sau încărcate ca parte a proiectului-pilot, data care trebuie considerată ca fiind data încheierii oficiale a procedurii de cooperare administrativă ar trebui să fie stabilită în mod clar pentru a se asigura că datele cu caracter personal sunt blocate și eliminate de îndată ce nu mai sunt necesare pentru scopurile pentru care au fost colectate. Data care trebuie considerată ca fiind data încheierii oficiale ar trebui să fie data de expirare a documentului prealabil de autorizare relevant, a autorizației de transfer sau a documentului de însoțire, astfel cum a fost transmis de autoritatea competentă.

                     (6)

                     În temeiul articolului 4 alineatul (2) din Regulamentul (UE) nr. 1024/2012, Comisia urmează să prezinte o evaluare a rezultatelor proiectului-pilot către Parlamentul European și Consiliu. Este necesar să se precizeze data până la care trebuie să se facă acest lucru.

                     (7)

                     Măsurile prevăzute în prezenta decizie sunt conforme cu avizul comitetului instituit prin articolul 24 din Regulamentul (UE) nr. 1024/2012,

               ADOPTĂ PREZENTA DECIZIE:

            Articolul 1
            Proiectul-pilot
            Articolul 13 alineatele (2) și (4) din Directiva 91/477/CEE, în măsura în care schimbul de informații menționat la alineatele respective intră în domeniul de aplicare al Regulamentului delegat (UE) 2019/686, face obiectul unui proiect-pilot de punere în aplicare a dispozițiilor privind cooperarea administrativă prevăzute la alineatele respective, astfel cum se detaliază în regulamentul delegat menționat, prin intermediul Sistemului de informare al pieței interne („IMI”).

            Articolul 2
            Autoritățile competente
            În scopul derulării proiectului-pilot, autoritățile naționale menționate la articolul 13 alineatul (3) din Directiva 91/477/CEE sunt considerate autorități competente.

            Articolul 3
            Cooperarea administrativă între autoritățile competente

               (1)   În scopul cooperării administrative detaliate la articolul 4 din Regulamentul delegat (UE) 2019/686, IMI oferă o funcție de notificare pentru încărcarea documentelor și transmiterea informațiilor menționate la articolul respectiv.

               (2)   În scopul cooperării administrative detaliate la articolul 5 din Regulamentul delegat (UE) 2019/686, IMI oferă o arhivă pentru stocarea și partajarea listelor de arme de foc menționate la articolul respectiv.

               (3)   În scopul cooperării administrative detaliate la articolul 6 din Regulamentul delegat (UE) 2019/686, IMI oferă o funcție de notificare pentru încărcarea documentelor și transmiterea informațiilor menționate la articolul respectiv.

            Articolul 4
            Închiderea oficială a procedurilor de cooperare administrativă
            În scopul blocării și ștergerii datelor cu caracter personal în temeiul articolului 14 din Regulamentul (UE) nr. 1024/2012, data de expirare transmisă în temeiul articolului 4 alineatul (1) litera (e) sau, după caz, al articolului 6 alineatul (1) litera (g) din Regulamentul delegat (UE) 2019/686 este considerată data încheierii oficiale a procedurii de cooperare administrativă în cauză.

            Articolul 5
            Monitorizare și raportare
            Comisia furnizează statelor membre statistici și informații privind utilizarea IMI și funcționarea proiectului-pilot. Această raportare nu include statistici privind numărul și categoriile de arme de foc transferate între statele membre.

            Articolul 6
            Evaluare
            Evaluarea rezultatului proiectului-pilot menționată la articolul 4 alineatul (2) din Regulamentul (UE) nr. 1024/2012 este prezentată Parlamentului European și Consiliului până la 31 decembrie 2022.

            Articolul 7
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Bruxelles, 16 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 316, 14.11.2012, p. 1.

            (2)  Directiva 91/477/CEE a Consiliului din 18 iunie 1991 privind controlul achiziționării și deținerii de arme (JO L 256, 13.9.1991, p. 51).

            (3)  Regulamentul delegat (UE) 2019/686 al Comisiei din 16 ianuarie 2019 de stabilire a modalităților detaliate prevăzute de Directiva 91/477/CEE a Consiliului pentru schimbul sistematic, prin mijloace electronice, de informații referitoare la transferul de arme de foc în interiorul Uniunii (a se vedea pagina 1 din prezentul Jurnal Oficial).


title: Decizia Curții de Justiție din 30 aprilie 2019 privind zilele de sărbătoare legală și vacanțele judecătorești

text:
                  7.5.2019

                  RO

                  Jurnalul Oficial al Uniunii Europene

                  C 156/4

         DECIZIA CURȚII DE JUSTIȚIE
         din 30 aprilie 2019
         privind zilele de sărbătoare legală și vacanțele judecătorești
         (2019/C 156/06)
         CURTEA,
         având în vedere articolul 24 alineatele (2), (4) și (6) din Regulamentul de procedură,
         întrucât, în temeiul articolului 24 alineatele (4) și (6) din acest regulament, Curtea respectă zilele de sărbătoare legală ale locului în care își are sediul și că lista acestor zile de sărbătoare legală se publică anual în Jurnalul Oficial al Uniunii Europene,
         întrucât Decizia Curții de Justiție din 12 februarie 2019 privind zilele de sărbătoare legală și vacanțele judecătorești a fost publicată în Jurnalul Oficial al Uniunii Europene la 18 martie 2019 (1),
         întrucât, ulterior publicării acestei decizii, ziua de 9 mai (Ziua Europei) a fost declarată zi de sărbătoare legală în Marele Ducat al Luxemburgului, iar aceasta începând cu anul 2019 (2),
         întrucât este necesar, în consecință, să se modifice decizia citată mai sus pentru a include această dată în lista zilelor de sărbătoare legală ale locului în care Curtea își are sediul,
         ADOPTĂ PREZENTA DECIZIE:

            Articolul 1
            Lista zilelor de sărbătoare legală în sensul articolului 24 alineatele (4) și (6) din Regulamentul de procedură este stabilită după cum urmează:

                        —

                        Anul Nou,

                        —

                        Lunea Paștelui,

                        —

                        1 mai,

                        —

                        9 mai,

                        —

                        Înălțarea,

                        —

                        Lunea Rusaliilor,

                        —

                        23 iunie,

                        —

                        15 august,

                        —

                        1 noiembrie,

                        —

                        25 decembrie,

                        —

                        26 decembrie.

            Articolul 2
            Pentru perioada cuprinsă între 1 noiembrie 2019 și 31 octombrie 2020, datele vacanțelor judecătorești în sensul articolului 24 alineatele (2) și (6) din Regulamentul de procedură sunt fixate după cum urmează:

                        —

                        Crăciun 2019: de luni, 23 decembrie 2019, până duminică, 12 ianuarie 2020 inclusiv;

                        —

                        Paște 2020: de luni, 6 aprilie 2020, până duminică, 19 aprilie 2020 inclusiv;

                        —

                        Vara 2020: de joi, 16 iulie 2020, până luni, 31 august 2020 inclusiv.

            Articolul 3
            Prezenta decizie înlocuiește Decizia din 12 februarie 2019. Ea intră în vigoare la data publicării în Jurnalul Oficial al Uniunii Europene.

            Adoptată la Luxemburg, 30 aprilie 2019.

                  Grefier

               A. CALOT ESCOBAR

                  Președinte

               K. LENAERTS

            (1)  C 103 din 18 martie 2019, p. 2.

            (2)  Legea din 25 aprilie 2019 de modificare a articolelor L. 232-2 și L. 233-4 din Codul muncii, precum și a articolului 28-1 din Legea din 16 aprilie 1979 de stabilire a statutului general al funcționarilor statului, cu modificările ulterioare, Mémorial A 271 din 26 aprilie 2019, p. 1.